L-UE ser tissanzjona lil uffiċjali militari tal-Myanmar għal ksur tad-drittijiet tal-bniedem Fis-26 ta' Frar il-Kunsill Affarijiet Barranin adotta konklużjonijiet dwar is-sitwazzjoni fil-Myanmar/Burma, b'mod partikolari fl-Istat ta' Rakhine, li għadha serja ferm. Il-Kunsill jikkundanna l-ksur tad-drittijiet tal-bniedem mifrux, sistematiku u serju li għadu għaddej , imwettaq mill-forzi militari u dawk tas-sigurtà tal-Myanmar/Burma, inkluż stupru u qtil, u jtenni l-kundanna tiegħu tal-attakki mill-Armata tas-Salvazzjoni ta' Arakan Rohingya (ARSA) u ta' gruppi militanti oħra. L-UE tappella wkoll lill-Myanmar/Burma biex jindirizza l-kwistjoni tar- responsabbiltà u biex joħloq kundizzjonijiet għar-ritorn volontarju, sigur u dinjituż ta' persuni spostati lejn il-postijiet tal-oriġini tagħhom. B'kont meħud tas-sitwazzjoni, fil-konklużjonijiet tiegħu, il-Kunsill jistieden lir-Rappreżentant Għoli biex tagħmel proposti mingħajr dewmien għal: estensjoni tal-embargo eżistenti fuq armi u tagħmir li jistgħu jintużaw għar- ripressjoni interna kif ukoll opzjonijiet għat-tisħiħ tagħha u miżuri restrittivi mmirati kontra uffiċjali militari għoljin tal-forzi armati tal-Myanmar (Tatmadaw) li huma responsabbli għal ksur serju u sistematiku tad-drittijiet tal-bniedem. Aqra t-test sħiħ tal-konklużjonijiet tal-Kunsill dwar il-Myanmar/Burma Ir-relazzjonijiet tal-UE mal-Myanmar (Skeda informattiva) Id-delegazzjoni tal-UE għall-Myanmar Ara l-paġna tal-laqgħa